KSA moet volledige verslag uithaal en wysThabang Moroe. Foto: African News Agency. Krieket Suid-Afrika (KSA) het onderneem om die bevindings van ŉ volledige forensiese verslag aan die parlementêre sportkomitee voor te lê. Die bevindings van die veelbesproke Fundudzi-verslag, wat onder meer gebruik is om die beleërde nasionale krieketbeheerliggaam se voormalige uitvoerende hoof, Thabang Moroe, finaal die trekpas te gee, was aanvanklik een van KSA se bes bewaarde geheime. Die Suid-Afrikaanse Sportkonfederasie en Olimpiese Komitee (Saskok) en ander belanghebbendes het aangedring om die volledige verslag onder oë te kry. Hoewel KSA vroeër die week ’n opsomming van die bevindings bekend gemaak het, klink dit nou asof hy ongetwyfeld met die hele sak patats voor die einde van die week vorendag sal kom. Volgens die bevindings wat reeds bekend gemaak is, het Moroe glo byna R65 000 se alkohol met die organisasie se kredietkaart aangekoop, terwyl hy ook die dienste van ’n maatskappy vir R3 miljoen bekom het; sonder om die korrekte prosedures te volg. Op die administrasie-front is die afgelope jaar waarskynlik die donkerste tydperk nog in KSA se geskiedenis. Benewens die wêreldwye Covid-19-pandemie wat sorg dat bitter min krieket in Suid-Afrika gespeel word (afgesien van die 3TeamCricket-inisiatief, waar die Black Lives Matter-beweging in elk geval meer aandag as die spel self geniet het), strompel KSA van die een administratiewe fiasko na die volgende. Moroe is van wanbestuur beskuldig en afgedank, die organisasie se president en waarnemende uitvoerende hoof het bedank, kultuurkampe is aangebied, die waarnemende president moes inderhaas om verskoning vra nadat ’n raadslid op sosiale media na ’n groot borg gekap het wat besluit het om nie sy borgskap te hernieu nie, terwyl transformasie op almal se lippe is. Verder weet niemand wanneer die Proteas weer sal krieket speel nie, terwyl die toetskaptein nog nie eens aangewys is nie.